Document ID: 32010R0791

KOMISSION ASETUS (EU) N:o 791/2010,
annettu 6 päivänä syyskuuta 2010,
yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (1) ja erityisesti sen 4 artiklan,
sekä katsoo seuraavaa:
(1)
Maaliskuun 22 päivänä 2006 annetussa komission asetuksessa (EY) N:o 474/2006 (2) vahvistetaan asetuksen (EY) N:o 2111/2005 (3) II luvussa tarkoitettu yhteisön luettelo lentoliikenteen harjoittajista, jotka on asetettu toimintakieltoon Euroopan unionissa.
(2)
Asetuksen (EY) N:o 2111/2005 6 artiklan 1 kohdan mukaisesti kaksi jäsenvaltiota toteutti poikkeustoimenpiteitä välittömien toimintakieltojen asettamiseksi alueellaan odottamattomien turvallisuusongelmien vuoksi.
(3)
Nämä kaksi jäsenvaltiota pyysivät Euroopan unionissa toimintakieltoon asetettuja liikenteenharjoittajia koskevan yhteisön luettelon saattamista ajan tasalle asetuksen (EY) N:o 2111/2005 6 artiklan 3 kohdan ja yhteisössä toimintakieltoon asetettuja lentoliikenteen harjoittajia koskevan Euroopan parlamentin ja neuvoston asetuksen (EY) N:o 2111/2005 II luvussa tarkoitetun yhteisön luettelon laatimissäännöistä 22 päivänä maaliskuuta 2006 annetun komission asetuksen (EY) N:o 473/2006 (4) 2 artiklan mukaisesti.
(4)
On ilmeistä, että näiden liikenteenharjoittajien liikennöinnin jatkuminen todennäköisesti aiheuttaa vakavan turvallisuusriskin ja että kyseistä riskiä ei ole ratkaistu tyydyttävällä tavalla asianomaisten kahden jäsenvaltion toteuttamin kiireellisin toimenpitein.
(5)
Komissio ilmoitti asianomaisille lentoliikenteen harjoittajille keskeiset tosiseikat ja näkemykset, joita käytetään perusteena päätökselle niiden asettamisesta toimintakieltoon Euroopan unionissa.
(6)
Koska tämän tilanteen ratkaisemiseksi tarvitaan kiireellisiä toimenpiteitä, komission ei tarvitse asetuksen (EY) N:o 473/2006 4 artiklan 3 kohdan mukaisesti noudattaa mainitun asetuksen 4 artiklan 1 kohdan säännöksiä. Komissio antoi kuitenkin kyseisille lentoliikenteen harjoittajille mahdollisuuden tutustua jäsenvaltioiden antamiin asiakirjoihin, toimittaa kirjallisia huomautuksia ja esittää suullinen kantansa komissiolle ja lentoturvallisuuskomitean jäsenille.
(7)
Komissio ja eräät jäsenvaltiot ovat kuulleet asianomaisten lentoliikenteen harjoittajien valvonnasta vastaavaa toimivaltaista viranomaista.
(8)
Sen vuoksi asetusta (EY) N:o 474/2006 olisi muutettava.
(9)
Ghanan tasavallassa lentotoimintaluvan saaneen Meridian Airwaysin vakavista turvallisuuspuutteista on saatu todennettua näyttöä. Nämä puutteet todettiin Belgian, Ranskan, Saksan, Alankomaiden ja Yhdistyneen kuningaskunnan suorittamissa SAFA-ohjelmaan kuuluvissa asematasotarkastuksissa (5).
(10)
Komission ja kyseisen lentoliikenteen harjoittajan 9 päivänä kesäkuuta 2010 pidetyssä kokouksessa, johon osallistuivat myös Ghanan, Belgian ja Yhdistyneen kuningaskunnan toimivaltaiset viranomaiset, lentoliikenteen harjoittaja esitti korjaussuunnitelman turvallisuuspuutteiden korjaamiseksi.
(11)
Yhdistynyt kuningaskunta ilmoitti komissiolle asettaneensa 23 päivänä heinäkuuta 2010 ja Belgia 27 päivänä heinäkuuta 2010 Meridian Airwaysin koko lentokaluston välittömään toimintakieltoon asetuksen (EY) N:o 2111/2005 6 artiklan 1 kohdan nojalla yhteiset perusteet huomioon ottaen.
(12)
Lisäksi Belgia ja Yhdistynyt kuningaskunta toimittivat komissiolle 29 päivänä heinäkuuta 2010 pyynnön saattaa yhteisön luettelo ajan tasalle asetuksen (EY) N:o 2111/2005 4 artiklan 2 kohdan mukaisesti ja kuten asetuksen (EY) N:o 473/2006 6 artiklassa säädetään, jotta Meridian Airwaysin koko lentokalusto asetettaisiin toimintakieltoon Euroopan unionissa.
(13)
Jatkuvien turvallisuuspuutteiden perusteella on katsottava, että Meridian Airways on osoittanut kyvyttömyyttä korjata Belgian osoittamat turvallisuuspuutteet. Yhdistyneessä kuningaskunnassa heinäkuussa 2010 tehdyissä asematasotarkastuksissa Meridian Airwaysin ilma-aluksissa havaittiin useita lentokelpoisuuteen liittyviä seikkoja, jotka antoivat aihetta epäillä lentotoimintaa koskevien turvallisuusnormien tarkastamista ja hallinnointia Meridian Airwaysissa. Näiden tarkastusten tulokset vastasivat muiden jäsenvaltioiden viimeisen vuoden aikana tekemiä asematasotarkastuksia, joissa kyseisen lentoliikenteen harjoittajan osalta havaittiin järjestelmällisesti merkittäviä turvallisuuspuutteita.
(14)
Vaikka Ghanan tasavallan toimivaltaiset viranomaiset olivat halukkaita tekemään yhteistyötä jäsenvaltioiden kanssa havaittujen puutteiden korjaamiseksi, ne eivät riittävällä tavalla puuttuneet SAFA-tarkastuksissa todettuihin merkittäviin turvallisuusongelmiin, sillä turvallisuuspuutteet jatkuvat. Ghanan toimivaltaiset viranomaiset peruivat kuitenkin Meridian Airwaysin lentotoimintaluvan 29 päivänä heinäkuuta 2010 sen jälkeen, kun komissio oli ilmoittanut olevansa huolissaan kyseisen liikenteenharjoittajan turvallisuusnormeista.
(15)
Komission yksiköt sekä Belgian, Saksan ja Yhdistyneen kuningaskunnan toimivaltaiset viranomaiset kuulivat Meridian Airwaysia 12 päivänä elokuuta 2010. Näissä kuulemisissa ei löydetty tyydyttäviä ratkaisuja havaittujen turvallisuuspuutteiden korjaamiseksi lyhyellä aikavälillä. Ghanan tasavallan toimivaltaiset viranomaiset kieltäytyivät osallistumasta kokoukseen.
(16)
Komissio ottaa huomioon liikenteenharjoittajan sitoumuksen jatkaa korjaussuunnitelmaansa. Seuraavassa lentoturvallisuuskomitean kokouksessa olisi tarkasteltava liikenteenharjoittajan edistystä korjaussuunnitelman täytäntöönpanossa ja mahdollista muuta kehitystä.
(17)
Yhteisten perusteiden nojalla katsotaan, ettei Meridian Airways täytä asiaankuuluvia turvallisuusnormeja. Kyseinen lentoliikenteen harjoittaja olisi asetettava täydelliseen toimintakieltoon ja sisällytettävä liitteeseen A.
(18)
Ghanan tasavallassa lentotoimintaluvan saaneen Airlift International (GH) Ltd:n vakavista turvallisuuspuutteista on saatu todennettua näyttöä. Nämä puutteet todettiin Yhdistyneen kuningaskunnan suorittamassa SAFA-ohjelmaan kuuluvassa asematasotarkastuksessa (6).
(19)
Yhdistyneen kuningaskunnan toimivaltaiset viranomaiset ilmoittivat komissiolle asettaneensa 29 päivänä heinäkuuta 2010 Airlift International (GH) Ltd:n koko lentokaluston välittömään toimintakieltoon, koska asematasotarkastuksessa havaittiin useita vakavia ja merkittäviä ongelmia ja koska miehistö ei noudattanut sovellettavia lentoaikarajoituksia.
(20)
Lisäksi Yhdistynyt kuningaskunta toimitti komissiolle 29 päivänä heinäkuuta 2010 pyynnön saattaa yhteisön luettelo ajan tasalle asetuksen (EY) N:o 2111/2005 4 artiklan 2 kohdan mukaisesti ja kuten asetuksen (EY) N:o 473/2006 6 artiklassa säädetään, jotta Airlift International (GH) LTd:n koko lentokalusto asetettaisiin toimintakieltoon Euroopan unionissa.
(21)
Yhdistyneen kuningaskunnan pyynnön perusteella komissio kuuli lentoliikenteen harjoittajaa ja sen toiminnan valvonnasta vastaavia toimivaltaisia viranomaisia. Näissä kuulemisissa ei saatu varmuutta siitä, oliko havaitut turvallisuuspuutteet korjattu ja oliko asianmukainen toimintasuunnitelma pantu täytäntöön niiden toistumisen estämiseksi.
(22)
Komission yksiköt sekä Saksan ja Yhdistyneen kuningaskunnan toimivaltaiset viranomaiset kuulivat Airlift International (GH) Ltd:a ja Ghanan toimivaltaisia viranomaisia 18 päivänä elokuuta 2010. Lentoliikenteen harjoittaja esitti asiakirjoja, joiden mukaan sillä on lupa käyttää neljää DC8-63F-tyyppistä ilma-alusta (joiden rekisteritunnukset ovat 9G-FAB, 9G-TOP, 9G-RAC ja 9G-SIM), mutta 9G-FAB ja 9G-SIM ovat varastossa. Lentoliikenteen harjoittaja selvitti noudattamiaan turvallisuusprosesseja, mutta ei kyennyt antamaan selkeää selitystä siihen, miksi ilma-alus 9G-RAC, joka oli otettu varastosta lennon suorittamiseksi Yhdistyneeseen kuningaskuntaan, ei täyttänyt kansainvälisiä vaatimuksia. Lentoliikenteen harjoittaja totesi, että se oli hiljattain parantanut laatu- ja turvallisuusjohtamisjärjestelyjään ja että se tarkistaa parhaillaan turvallisuudenhallintaprosessejaan.
(23)
Lentoliikenteen harjoittajan tähän mennessä toteuttamat toimet ja yhteiset perusteet huomioon ottaen katsotaan, että Airlift International (GH) Ltd olisi sisällytettävä liitteeseen B ja että se saa harjoittaa lentotoimintaa ainoastaan rekisteritunnuksella 9G-TOP varustetulla ilma-aluksella. Komissio tarkastelee tilannetta uudelleen seuraavassa lentoturvallisuuskomitean kokouksessa,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 474/2006 seuraavasti:
1.
Korvataan liite A tämän asetuksen liitteessä A olevalla tekstillä.
2.
Korvataan liite B tämän asetuksen liitteessä B olevalla tekstillä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä syyskuuta 2010.

Labels: 8
11